จับตาSMARTเปิดกระฉูด! รับศาลฯตัดสินชนะคดีหุ้น IPO สั่งโจทย์รับผิดชอบค่าทนายความ
จับตาSMARTเปิดกระฉูด! รับศาลฯตัดสินชนะคดีหุ้น IPO สั่งโจทย์รับผิดชอบค่าทนายความ
31 ส.ค. 2561

บริษัท สมาร์ทคอนกรีต จำกัด (มหาชน) หรือ SMART ระบุว่า ตามที่อดีตผู้ถือหุ้น (โจทก์) ฟ้องบริษัท และทนายความของบริษัท (จำเลย) ในวันที่ 24 ต.ค.60 ให้ชดใช้ค่าขาดประโยชน์ จากส่วนต่างของราคาหุ้นสามัญระหว่างมูลค่าหุ้นกับราคาจองซื้อหุ้นของบริษัทเพื่อเสนอขายให้แก่ประชาชนทั่วไป (IPO) ในช่วงวันที่ 17-19 ก.ย.57 เป็นจำนวนเงิน 18.9 ล้านบาท
อีกทั้งส่วนต่างของราคาระหว่างมูลค่าหุ้นกับราคาจากการซื้อขายหุ้นระหว่างวัน ของวันแรกที่เปิดตลาดการซื้อขายหุ้นของบริษัทในตลาดหลักทรัพย์ เอ็ม เอ ไอ (mai) ซึ่งได้แก่ วันที่ 2 ต.ค.57 เป็นจำนวนเงิน 67.2 ล้านบาท รวมเป็นเงิน 86.1 ล้านบาท และชำระดอกเบี้ยของค่าขาดประโยชน์ดังกล่าวในอัตราร้อยละ 7.5 ต่อปีนับจากวันที่ 2 ต.ค.57 ในข้อหาหรือฐานความผิด หุ้นส่วนบริษัท (ชดใช้ค่าขาดประโยชน์)
สืบเนื่องจากคดีที่ศาลมีคำพิพากษาศาลฎีกาว่า บริษัทริบหุ้นโจทก์เป็นการมิชอบ และบริษัทได้ใช้ราคาแทนการคืนหุ้น เป็นเงิน 21 ล้านบาท เมื่อวันที่ 25 ก.ค.60  โดยโจทก์ฟ้องว่า โจทก์เสียหายทรัพย์สิน หรือสิทธิอย่างหนึ่งอย่างใด กล่าวคือ โจทก์ขาดประโยชน์จากราคาส่วนต่างจองหุ้นในระหว่างการนำหุ้นของบริษัทเข้าจดทะเบียนใน mai ในวันที่ 17-19 ก.ย.57 และโจทก์ขาดประโยชน์จากการซื้อขายหุ้นระหว่างวันในวันที่ 2 ต.ค.57
ล่าสุด วานนี้ (30 ส.ค.) เวลา 09.00 น. ศาลจังหวัดชลบุรีได้มีคำพิพากษายกฟ้องโจทก์ ทำให้บริษัทไม่ต้องชดใช้ค่าขาดประโยชน์ให้แก่อดีตผู้ถือหุ้นจำนวนทุนทรัพย์ 86.1 ล้านบาท พร้อมดอกเบี้ยในอัตราร้อยละ 7.5 นับตั้งแต่วันที่ 2 ต.ค.57 เป็นต้นไป ตามที่อดีตผู้ถือหุ้นฟ้องมาทั้งสิ้น รวมถึงให้อดีตผู้ถือหุ้นชำระค่าฤชาธรรมเนียมแทนบริษัทและจำเลยที่ 2 โดยกำหนดค่าทนายความ 30,000 บาท
อย่างไรก็ตาม คดีดังกล่าวโจทก์มีสิทธิในการยื่นอุทธรณ์คำพิพากษาได้ภายใน 30 วัน นับแต่วันอ่านคำพิพากษา หรือภายในวันที่ 30 ก.ย.61 หากโจทก์ยื่นอุทธรณ์ บริษัทและจำเลยที่ 2 ต้องยื่นแก้อุทธรณ์ภายในเวลาที่กฎหมายกำหนดเช่นกัน